A BIZOTTSÁG 127/2008/EK RENDELETE
(2008. február 13.)
egy elnevezésnek az oltalom alatt álló eredetmegjelölések és földrajzi jelzések nyilvántartásába való bejegyzéséről (Oscypek (OEM))
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló, 2006. március 20-i 510/2006/EK tanácsi rendeletre (1) és különösen annak 7. cikke (5) bekezdésének második albekezdésére,
mivel:
(1)
Az 510/2006/EK rendelet 6. cikkének (2) bekezdésével összhangban, és a rendelet 17. cikkének (2) bekezdése alapján Lengyelország kérelmét az „Oscypek” elnevezés bejegyzése iránt közzétették az Európai Unió Hivatalos Lapjában. (2)
(2)
Szlovákia az 510/2006/EK rendelet 7. cikke (1) bekezdésének megfelelően - az említett rendelet 7. cikke, (3) bekezdésének a), b) és c) pontjaiban foglalt kifogási okokra hivatkozva - kifogással élt a bejegyzés ellen. Szlovákia kifogási nyilatkozatában jelezte, hogy az „Oscypek” elnevezés bejegyzése veszélyeztetné a „Slovenský oštiepok” elnevezést, amelynek földrajzi jelzésként való bejegyzését Szlovákia a Bizottságtól kérelmezte. (3)
(3)
A Bizottság 2007. május 30-i levelében felhívta az érintett tagállamokat, hogy folytassák le egymással a megfelelő konzultációt.
(4)
Lengyelország és Szlovákia között megállapodás jött létre, amelyről a Bizottságot egy 2007. június 28-án átvett levélben értesítették.
(5)
E megállapodás szerint Lengyelország és Szlovákia elismerik, hogy az „Oscypek” és a „Slovenský oštiepok” elnevezések - történetileg közös eredetük és hagyományaik ellenére - immár egymástól eltérő módon készített sajtokra vonatkoznak. Lengyelország és Szlovákia szerint a két sajtfajta egymástól alapvetően eltér, mind a felhasznált nyersanyagok, mind az elkészítés módja és a fizikai, kémiai és érzékszervi jellemzőik tekintetében, ezért nem vetik fel a fogyasztó megtévesztésésének veszélyét. Lengyelország és Szlovákia elismerik mind az „Oscypek”, mind a „Slovenský oštiepok” elnevezés legitimitását, ezenkívül Lengyelország hangsúlyozza, hogy az „Oscypek”elnevezés oltalom alatt álló eredetmegjelölésként való bejegyzése nem veszélyeztetné a szlovák termelők azon jogát, hogy az „oštiepok” elnevezést - akár önmagában, akár más szavakkal együtt - alkalmazzák.
(6)
Az érdekelt felek között létrejött megállapodás nem teszi szükségessé az 510/2006/EK rendelet 6. cikke, (2) bekezdése értelmében közzétettek módosítását. Ennélfogva az „Oscypek” elnevezést az említett rendelet 7. cikke (4) bekezdése értelmében be kell jegyezni,
ELFOGADTA EZT A HATÁROZATOT:
1. cikk
Az e rendelet mellékletében található elnevezést be kell jegyezni.
2. cikk
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. február 13-án.